### Resume

Der er indgået 23 høringssvar til det grønne visionstillæg til mobilitetsplanen. 22 på platformen borgerlab.vejle.dk og et høringssvar via mail.

Det vurderes, at høringssvarene giver anledning til en enkelt rettelse i det grønne visionstillæg til mobilitetsplanen.

Revideret forslag til grønt visionstillæg fremlægges til endelig godkendelse.

### Sagsfremstilling

Det grønne visionstillæg til mobilitetsplan har været i otte ugers offentlig høring fra 18. august til 13. oktober 2023. Der er indgået 23 høringssvar fra borgere og organisationer. Høringssvar og kommentarer er vedlagt som bilag på sagen.

Der er generel støtte til cykelindsatsen og flere borgere støtter initiativerne der sigter mod at gøre byen mere cykelvenlig.

I nogle høringssvar udtrykkes bekymring for længere transporttid for bilister, trafikpropper og generel forringelse af mobilitet, især for ældre og handicappede borgere. Ligeledes er der bekymring om forringelse for handelslivet og tab af ejendomsværdi i Vejle midtby.

Flere nævner utrygge cykelruter og efterlyser sikkerhedstiltag for cyklister og fodgængere.

Forældre udtrykker bekymring for farlige skoleveje, ønsker om sikre cykelstier og nedsat hastighed på skoleveje.

Nogle høringssvar udtrykker tvivl om praktisk gennemførlighed af planen og efterspørger klare, realistiske løsninger samt økonomiske beregninger på udførelsen.

Flere kommentarer efterlyser bedre busforbindelser og hyppigere afgange.

Ændring til planen

Høringssvar fra Green Team og [adresse] påpeger at målet om at 50% af elever skal cykle til ungdomsuddannelse kan være urealistisk, da mange elever bor meget langt fra deres ungdomsuddannelse. Forvaltningen foreslår, at målet ændres til at være: ”Mindst 75 % af eleverne cykler til ungdomsuddannelse, hvis de bor indenfor 10 km, og mindst 75 % af eleverne, der har mere end 10 km til ungdomsuddannelse, transporterer sig grønt”.

Den grafiske fremstilling af trafikøer kan virke forvirrende og der er derfor tilføjet en figur i visionstillægget, der forklarer princippet om trafikøer.

Endelig grafisk opsat plan er vedlagt som bilag.

### Klima og resiliensvurdering

Udledninger fra transporten udgør knapt 1/3 af de samlede udledninger i Vejle Kommune. Det seneste klimaregnskab med data fra 2021 viser, at udledninger fra transporten er stigende. Det er derfor nødvendigt at implementere indholdet i det grønne visionstillæg til mobilitetsplan for at nå klimaplanens mål om reduktion af udledningerne med 70% i 2030.

### Sagens videre forløb

Sagen skal behandles i Teknisk Udvalg, Økonomiudvalget og Byrådet.

### Teknik- og Miljødirektøren indstiller,

|  |  |
| --- | --- |
| at | grønt visionstillæg til mobilitetsplan vedtages med det ændrede mål vedr. ungdomsuddannelser. |
| at | der etableres et forum for relevante aktører for drøftelse af konkrete prøvehandlinger og indsatser. |

### Beslutning

Godkendt, med enkelte redaktionelle ændringer for cykelnettet og at navngivningen for bilaget i overensstemmelse med tidligere beslutning korrigeres til "Grønt visionstillæg til mobilitetsplan".

Finn Hansen stemte imod, idet han mener at det får en negativ konsekvens for de forretningsdrivende i [adresse] midtby.